Djokovic 'Robin Hood van tennis' | Netwerk24
15 Julie 2021 06:04
Novak Djokovic se afrigter, Goran Ivanisevic, beskryf die Serwiese ster as "die Robin Hood van tennis", maar glo die wêreld-nommereen kan sy eie grootste teenstander wees.
Goran Ivanisevic (regs) gesels met Novak Djokovic by 'n oefening. Foto: Getty Images
Ivanisevic, die Wimbledon-kampioen in 2001, meen ook Djokovic is die enigste manspeler wat die kalender-Grand Slam kan behaal.
Djokovic (34) word sedert 2019 deur die Kroaat afgerig en het vyf major-titels in daardie tyd verower. Hy het Sondag sy sesde Wimbledon-oorwinning en 20ste Grand Slam-titel beklink.
As hy later vanjaar op die Amerikaanse Ope seëvier, sal hy die eerste man in meer as 50 jaar word wat 'n kalender-Grand Slam voltooi.
"Soms is mense net bewus van die slegte dinge wat Novak doen, hulle sien nie die goeie dinge raak wat hy doen deur ander mense te help nie," sê Ivanisevic in 'n onderhoud met The Times.
"Hy is 'n persoon wat nie huiwer om kwessies aan te pak nie, die enigste tennisspeler wat in die bres sal tree vir sy medespelers. Hy is die Robin Hood van tennis.
"Novak is sy eie grootste teenstander. Dit skep soms probleme. Ek sal dink 'n hou is piekfyn, hy sal weer dink dieselfde hou is glad nie reg nie. Hy streef daarna om perfek te wees.
"Ek het sewe jaar gelede gesê Novak Djokovic is die enigste man wat al vier Grand Slams in een jaar kan wen. Hoekom? Die ou het die beste spel vir al die oppervlakke en hy wil eenvoudig verbeter, verbeter, verbeter." – Sportredaksie